SKRIFTLIG FORESPØRGSEL E-3436/02

af Monica Frassoni (Verts/ALE) til Kommissionen

(2. december 2002)

Om: Manglende indgreb over for ulovligt byggeri i pSIC-området Molentargius-Saline i kommunerne Cagliari og Quartu S. Elena, Sardinien, Italien

I landbrugsområdet Is Arenas-Medau su Cramu i kommunerne Cagliari og Quarto S. Elena har økosammenslutningerne Amici della Terra og Gruppo d'Intervento Giuridico flere gange over for de kompetente administrative og retlige myndigheder på fællesskabsplan samt på nationalt, regionalt og lokalt plan gjort opmærksom på og klaget over i alt ca. 190 eksempler på ulovligt byggeri med et samlet rumfang på

60 000 m3. Det berørte område indgår i pSIC-området Stagno di Molentargius e territori limitrofi [Molentargius-dammen og tilstødende områder] i medfør af direktiv 92/43/EØF(1) som gennemført i national ret ved præsidentiel dekret nr. 357/1997 (opført i den officielle fortegnelse ved ministerielt dekret nr. 65 af 3. april 2000) og i den regionale naturpark Molentargius-Saline(2). Det er desuden beskyttet i medfør af fredningsbestemmelser(3), i medfør af den særlige landskabsplan Molentargius-Monte Urpino(4) og i medfør af bestemmelser om fuldstændig bevaring(5), og endelig er det klassificeret som et vådområde af international betydning(6). Der er stadig ikke vedtaget konkrete og effektive foranstaltninger med henblik på at genetablere lovformeligheden og undgå yderligere alvorlige ødelæggelser af naturværdierne på dette sted af fællesskabsbetydning.

Har Kommissionen kendskab til ovenstående?

Er man med støtte fra fællesskabsmidler (OFP for Sardinien 1994-1999 og/eller OFR for Sardinien 2000-2006) i færd med at gennemføre, eller er der allerede gennemført, infrastrukturarbejder (veje, vand- og kloaknet osv.) til fordel for ulovligt boligbyggeri i området Molentargius-Saline?

Agter Kommissionen at træffe passende foranstaltninger i forbindelse med det ovenfor beskrevne alvorlige fænomen med ulovligt byggeri i pSIC-området Molentargius-Saline?

(1) EFT L 206 af 22.7.1992, s. 7.

(2) Regionallov for Sardinien nr. 5/1999.

(3) Lovdekret nr. 490/1999, paragraf 139-140 og paragraf 146, stk. 1, litra i).

(4) Dekret af 12. januar 1979 udstedt af regionalrådsmedlemmet med ansvar for kulturelle goder i den autonome region Sardinien.

(5) Regionallov nr. 23/1993, paragraf 2, stk. 1, litra b).

(6) Den internationale Ramsar-konvention af 2. februar 1971 som gennemført i national ret ved præsidentielt dekret nr. 448/1976 (området fastlagt ved ministerielt dekret af 17. juni 1977).

Svar afgivet på Kommissionens vegne af Margot Wallström

(16. januar 2003)

Det ærede medlem vil mene, at 190 bygninger med et samlet rumfang på cirka 60 000 kubikmeter, der er opført uden byggetilladelse, har resulteret i alvorlige skader på Stagno di Molentargius e territori limitrofi, der er foreslået udpeget som lokalitet af fællesskabsbetydning i medfør af Rådets direktiv 92/43/EØF af 21. maj 1992 om bevaring af naturtyper samt vilde dyr og planter(1).

I henhold til artikel 6 i direktiv 92/43/EØF gælder det, at lokaliteter af fællesskabsbetydning, som i henhold til den fremgangsmåde, der er fastlagt i direktivet, vil blive udpeget som særlige bevaringsområder, skal beskyttes. Disse forpligtelser gælder for alle medlemsstaters myndigheder på såvel nationalt, regionalt som lokalt plan. I henhold til artikel 6, stk. 2, er der især tale om følgende: Medlemsstaterne træffer passende foranstaltninger for at undgå forringelse af naturtyperne og levestederne for arterne i de særlige bevaringsområder samt forstyrrelse af de arter, for hvilke områderne er blevet udpeget, for så vidt disse forstyrrelser har betydelige konsekvenser for dette direktivs målsætninger.

Bestemmelserne i artikel 6, stk. 2, i Rådets direktiv 92/43/EØF gælder for lokaliteter af fællesskabsbetydning (SCI) samt særlige bevaringsområder (SCA) i henhold til Rådets direktiv 92/43/EØF. Selv om dette i dag endnu ikke måtte være fuldt bindende for foreslåede lokaliteter af fællesskabsbetydning (pSCI) i medfør af Rådets direktiv 92/43/EØF i og med, at der er tale om lokaliteter, som er foreslået udpeget af medlemsstaterne, men som endnu ikke er optaget på den officielle liste over lokaliteter af fællesskabsbetydning, der vedtages af Kommissionen, er medlemsstaterne dog forpligtet til at handle på en måde, der ikke strider imod direktivets målsætninger, og de skal derfor sikre, at der tages skridt til at forebygge forringelse af de foreslåede lokaliteter.

Imidlertid rummer de oplysninger, det ærede medlem er fremkommet med, ingen beskrivelse af disse uautoriserede bygninger eller deres indvirkning på lokaliteten. Derfor er det ikke muligt at fastslå deres beliggenhed eller tidspunktet for deres opførelse. Endvidere er det heller ikke muligt at fastslå, hvilke naturtyper og hvilke levesteder for arter inden for det pågældende pSCI Stagno di Molentargius e territori limitrofi der har været udsat for forringelse som følge af disse bygninger, eller hvordan de er blevet påvirket. Dertil er det heller ikke muligt at fastslå, hvilke arter inden for den nævnte pSCI, der er blevet forstyrret af disse bygninger eller hvordan de er blevet forstyrret; det er ikke muligt at finde frem til, hvilke praktiske skridt de italienske myndigheder har undladt at tage i henhold til direktivets artikel 6, stk. 2.

Derfor kan der på grundlag af de oplysninger, det ærede medlem er fremkommet med, som følge af manglende begrundelser ikke konstateres nogen overtrædelse af fællesskabsretten på indeværende tidspunkt.

Desuden er det ifølge de regionale myndigheder for Sardinien heller ikke muligt på grundlag af de informationer, det ærede medlem har fremført, helt nøjagtigt at finde frem til, hvilke infrastrukturprojekter den skriftlige forespørgsel rent konkret vedrører (landeveje, vandledninger, kloakker m.v.); det er derfor ikke muligt at fastslå, hvorvidt de er blevet gennemført med fællesskabsstøtte inden for rammerne af det flerårige vejledende program (MAGP) for Sardinien i tidsrummet 1994-1999 og/eller det sardiske regionale driftsprogram (ROP) for årene 2000-2006.

(1) EFT L 206 af 22.7.1992.